สวัสดีค่ะ อยากสอบถามอาการเหล่านี้ค่ะ พอดีเป็นออฟฟิศซินโดรม ปวดไหล่ร้าวขึ้นศีรษะและมีอาการตึงบริเวณท้ายทอย เวลาเดินจะรู้สึกโคลงเคลง เหมือนเดินบนคลื่น อาการแบบนี้เกี่ยวกับออฟฟิศซินโดรมด้วยไหมคะ เป็นมาเกือบสองเดือนแล้วค่ะ มีหายไปเป็นพักๆ แล้วก็กลับมาใหม่
สวัสดีค่ะ อาการปวดตึงบริเวณท้ายทอย และมีอาการโคลงเคลงนั้น อาจจะเกิดจาก ภาวะน้ำในหูไม่เท่ากัน การเปลี่ยนท่าทางที่เร็วเกินไป ตะกอนหินปูนในหูชั้นในหลุด หรือ โรคหินปูนในหูชั้นในเคลื่อน หูชั้นในอักเสบจากการติดเชื้อของหูชั้นกลาง หรืออาจจะมีสาเหตุที่อันตรายขึ้นมาเช่นการมีการขาดเลือดของสมองบางส่วน มีเนื้องอกในสมองส่วนที่ใช้ในการทรงตัว เป็นต้นส่วนอาการปวดไหล่ ร้าวไปตามที่ต่างๆเช่นท้ายทอยนั้น อาจจะเป็นกลุ่มอาการของออฟฟิศซินโดรมดังกล่าวมา ก็คือการนั่งค้างท่าใดท่าหนึ่งนานๆ ทำให้กล้ามเนื้อไม่ได้รับการยืดเหยียดอย่างเหมาะสม จนเกิดอาการปวดตึงเรื้อรังขึ้นมา ซึ่งอาจจะไม่ได้อธิบายอาการที่โคลงเคลงได้โดยตรงเบื้องต้นสามารถกินยาแก้เวียนศีรษะเพื่อบรรเทาอาการ การเปลี่ยนท่าทางควรทำอย่างช้าๆ งดการทำงานกับเครื่องจักรไปก่อน พักผ่อนให้เพียงพอ ฝึกยืดเหยียดกล้ามเนื้อหลังการใช้งานระหว่างวัน และถ้ายังปวดตึงมากขึ้นเรื่อยๆ เวียนหัว เดินเซมาก ควรไปพบแพทย์เพื่อตรวจเพิ่มเติม